Kom ons bid saam – 13 Junie 2021 | NG Kloofendal
Kom ons bid saam – 13 Junie 2021
Gelaai op 14 Junie 2021 Posted By: Hein HildebrandKategoriee: NG Kloofendal
Bid vir die talle lidmate wat tans òf self CoVid onder lede het, òf wat familielede of vriende het wat die siekte opgedoen het. Bid ook asseblief vir beskerming teen die virus vir ons almal.
Bid spesifiek vir almal op ons lys (elders op hierdie blad) wat siek is, of met 'n probleem of met verlies worstel.
Bid vir ons Kerkraad – vir leiding, beskerming, eensgesindheid en Bonatuurlike salwing. Bid ook asseblief nou al vir Goddelike leiding en wysheid vir die Kerkraadsvergadering van 23/06/2021.
Bid ernstig vir mense wat nie meer eredienste bywoon nie, en vra dat hulle weer sal terugkeer na die kerk (Hand. 12:5 & Jak. 5:19, 20) – op watter platform / manier ookal terwyl ons inperkingsreëls moet gehoorsaam.
Vra dat daar nuwe entoesiasme en vernuwing sal kom in die deelname aan lofprysing en aanbidding van ons Gemeente (Matt. 18:18).
Smeek die Heilige Gees vir 'n vars salwing oor ons musiekleiers, asook vir Goddelike leiding en beskerming.
Vra vir die Here se Teenwoordigheid in ons eredienste.
André van Platen was verlede Woensdag by die onkoloog na sy opvolg-scan van die vorige week. Daar is geen teken van kanker nie, en die dokter is baie tevrede met sy algehele toestand – kom ons dank ons getroue Vader vir hierdie goeie nuus!
Joost Maree het verlede Donderdag gegaan vir die uitslae van sy opvolg-bloedtoets 'n paar dae vroeër, en die toets is heeltemal skoon! Joost het glad nie eens nodig om vir bestraling te gaan nie. Alle dank, lof en eer aan ons genadige Hemelvader!
Lizette Retief sterk baie goed aan na die tweede deel van haar prosedure 'n paar weke gelede. Sy hoef die dokter eers oor 7 weke te sien.
Van ons gemeentelede se familielede wat CoVid opgedoen het, is genadiglik al heelwat beter.
André en Elise van Platen se suster en Charl Claassen se ma, Margaret, is ongelukkig Woensdagaand skielik oorlede. Margaret was ook 'n lidmaat by ons en het aktief aan ons gebedsaksie deelgeneem. Bid asseblief spesiaal vir Charl, sy susters Janine en Monique, vir André, Elise en die hele famile vir troos en berusting.
Tom en Elize Cottle se dogter, Natasha Vermaak, is gediagnoseer met 'n aggressiewe breingewas, en twee ander gewasse is ook intussen opgespoor. Sy het vir nog toetse gegaan sodat die beste behandeling bepaal kan word – sy sal moontlik begin met 'n paar sessies bestraling en dan 'n kursus chemo-pille. Indien die chemo-pille nie help om die gewasse te krimp nie, sal Natasha dan vir chemoterapie gaan. Bid asseblief dat die dokters die beste moontlike behandeling sal bepaal, en dat die chemo-pille genoegsaam sal help. Bid asseblief vir Natasha vir krag, genade en genesing, en ook vir haar man, Rudi, hulle dogters – Kaylee en Chloë – en vir Elize en Tom vir moed, rustigheid en genade in hierdie baie moeilike tyd.
Philip en Corrie Swart het ongelukkig CoVid opgedoen. Bid asseblief dat hulle die siekte nie in 'n erge graad het nie, en dat hulle albei gou weer gesond sal wees.
André van Platen het 'n "nat kol" in sy linkerlong wat die dokter opgemerk het tydens sy onlangse scan, en André moes 'n naald-aspirasie laat doen om te kyk wat die kol veroorsaak. Die dokter vermoed dit het dalk iets met sy dialise te doen, maar wil eers heeltemal seker maak. Bid asseblief dat die kol nie 'n ernstige probleem is nie en maklik opgelos sal kan word, en dat André nie vir nog ekstra dialise sal hoef te gaan nie.
Lizette Retief; Marietjie van der Westhuizen; Adéle van der Schyff; Frans Bester
Tom Cottle se vriend, Hennie Noordman, het ook CoVid opgedoen. Hy was aan die beter word, maar sy suurstofvlakke het toe begin daal en die dokter het vasgestel dat hy gaatjies in sy long het. Bid aseblief dat Hennie gou sal gesond word.
Gert en Jeannette Rautenbach vra voorbidding vir hulle vriende, Peter en Annette, vir wie ons gebid het toe hulle lank in Portugal gestrand was. Dit gaan redelik goed, maar Peter het steeds baie versorging nodig. Bid asseblief vir sy volkome genesing, en vir Annette vir krag en leiding om hom te kan help en versorg.
Bid ook asseblief steeds vir die volgende oud-lidmate: Mandy Browne; Derick Stevens; Stefan Fourie; Bertie Richards